钦定古今图书集成/历象汇编/历法典/第097卷 > 简仪铭 元姚燧
## 钦定古今图书集成/历象汇编/历法典/第097卷 > 简仪铭 元姚燧

旧仪。“昆仑六合包外，经纬纵横，天常邪带，三辰内循，
黄赤道交。其中四游，𫖯仰钧箫。”凡今改为，皆析而异，
由能疏明，无窒于视。四游两轴，二极是当，南轴攸沓，
下乃天常，维北欹倾，取轴矩应，镂以百刻。及时初正，
赤道上载，周列经星，三百六十五度奇赢，地平安加，
立运所履，错勒千隅，若十二子。五环三旋，四衡挈焉，
“两缀。窥距，随捩留迁。欲知出地，究兹立运。去极几何，
即游是问。赤道重衡，四弦末张。上结北轴，移景相望。
测日用一，推星兼二，定距入宿，两候齐视。巍巍其高，
莫莫其遥，荡荡其大，赫赫其昭。步仞之间，肆所赜考。
明乎制器，运掌有道。法简而中，用密不穷。历校古陈，
未与侔功。猗欤皇元，发帝之蕴。畀厥羲和，万世其训。”